google/wiki40b huggingface dataset:
1905. aasta revolutsioon

1905. aasta revolutsioon algas 22. jaanuaril (vkj 9. jaanuaril) 1905 Peterburis Verise pühapäeva sündmustega.
22. jaanuariks oli tsaarivalitsus Peterburisse koondanud üle 40 000 soldati ja politseiniku. Rüseluse käigus tulistati Talvepalee juurde suunduvat tööliste rongkäiku, mis tahtis esitada Nikolai II-le tööliste olukorra parandamist taotleva palvekirja. Osavõtjaid oli üle 140 000. Surma sai umbes 500 inimest, haavata mitu tuhat. Verine pühapäev põhjustas kogu Venemaal streigilaine. Jaanuaris streigiti 66-s linnas. Streikijate peamiseks loosungiks oli "Maha isevalitsus!".
Üle Venemaa Keisririigi toimunud streigi- ja vastupanuliikumine viis 17. oktoobri manifesti väljakuulutamiseni ja 1906. aasta Venemaa konstitutsiooni vastuvõtmiseni.

1906

Vastuolude tõttu keiser Nikolai II ja II Riigiduuma vahel, saatis keiser Riigiduuma 9. juulil 1906 laiali. Vastuolude üheks põhjuseks oli Sotsialistide-Revolutsionääride Partei esindajate poolt Riigiduuma istungitel tehtav keisrivõimuvastane agitatsioon. 
Protestiks Riigiduuma laialisaatmisele otsustas Soome suurvürstiriigis Terijokil asuv Sotsialistide-Revolutsionääride Partei Keskkomitee organiseerida relvastatud ülestõusud sõjakindlustes ja garnisonides – Kroonlinnas, Sveaborgis, Tallinnas, Kiievis, Sevastoopolis ning sinna saadeti ka organisaatorid-agitaatorid. Sveaborgi Tšernov ja Jevno Azef, Kroonlinna Riigiduuma liige Onipko ja Tallinnasse saadeti Ilja Fondaminski (1880–1942) (Илья Исидорович Фондаминский (Фундаминский)), kes jäi aga hiljaks mässu organiseerimisele, kuid arreteeriti siiski koos teistega, kui ta läks koos kaaslastega mässulisele laevale.
17. juulil algas mäss Sveaborgis, kus see kohe maha suruti, ja 19.–20. juulil Kroonlinnas, kus see samuti maha suruti.

Ülestõus sõjalaeval "Pamjat Azova"

20. juuli 1906 algas Tallinna lähedal Hara lahes (бухта Папонвик) asunud Tallinna eskaadri õppe-suurtükiväe divisjoni ristlejal "Pamjat Azova" spontaanne mäss.
Vastuhaku põhjuseks oli ohvitseri avastatud sõjalaeval agitatsioonitööd tegeva eraisiku – Tallinna VSDTP liikme agitaatori "Oskar"i (Arseni Kaptjuh) kinnipidamine. Madruste poolt Arseni Kaptjuhi vabastamise käigus tekkinud rahutuste käigus tapeti kaks laeva ohvitseri ning ülejäänud visati üle parda ja pääsesid kaldale. 
Kaptjuhi juhtimisel organiseeriti madrustest juhtorgan laevakomitee, kuhu kuulusid: Kaptjuhh, N. Lobadin, S. Gavrilov, A. Kolodon, G. Boldõrev jt. Kuna aga puudus selge tegevuskava edasiseks ning konkreetsed nõudmised siis laevalejäänud nooremohvitseride ja laevale saabunud sandarmisalga ja sõdurite abiga suruti ülestõus maha. See lõppes 35 ülestõusust osavõtnu vangistamisega ja viimisega sõjaväevanglasse Paks Margareeta.
Ülestõusust osavõtnute üle mõisteti kohut 4. augustil 1906 Sõjaväljakohtus ning 6. augustil 1906 hukati Tallinnas neist 17 madrust ja 1 agitaator. Lisaks mõisteti veel 12 madrust sunnitööle ja 28 karistati distsiplinaarkorras.
Andris Bērziņš (sündinud 1951)

Andris Bērziņš (sündinud 4. augustil 1951 Riias) on Läti poliitik, peaminister aastatel 2000–2002.
Ta oli 1993. aastal üks partei Läti Tee rajajatest. 1997–2000 oli ta Riia linnapea.
2006. aasta Läti parlamendivalimistel valiti ta seimi liikmeks.
2010. aasta Läti parlamendivalimistel valiti ta taas seimi liikmeks valimisliidu Parema Läti Eest kandidaadina.
Kuno Otsus

Kuno Otsus (31. juuli 1943 Tartu – 12. jaanuar 2014) oli eesti näitleja ja lavastaja.
Ta lõpetas aastal 1962 Tartu 8. Keskkooli ja aastal 1971 Vanemuise draamastuudio.
Ta oli aastatel 1965–1967 Vanemuise noodiraamatukogu hoidja, aastatel 1967–1987 oli ta teatri vokaal- ja balletistuudio õppealajuhataja, aastatel 1978–1992 oli ta näitleja ja näitejuht, aastatel 1992–1998 oli ta lavastaja assistent ja aastast 1998 raamatukoguhoidja.
Ta on mänginud filmis (aastal 1962, "Romantikud", Eesti Telefilm) ja on avaldanud aastal 1962 koolialmanahhi Tipa-Tapa 4. numbrina luulekogu "Ellupöördujad" Mati Undi illustratsioonidega.
Suur Anjui

Suur Anjui ehk Bolšoi Anjui (vene keeles Большой Анюй, tšuktši keeles Илюкейвеем) on jõgi Siberis.
Suur Anjui algab Anjui ahelikult. Ta voolab valdavalt läände ja loodesse. Jõest põhja poole jääb Anjui ahelik ja lõunasse Oloi ahelik. Ta voolab peaaegu täies ulatuses Tšuktšimaal, välja arvatud lühike lõik enne suuet, ja täies ulatuses voolab ta põhjapolaarjoonest põhja pool.
Ühinedes Väikese Anjuiga, moodustab Anjui. Anjui on kõigest 8 km pikkune jõgi, mis suubub paremalt Kolõmasse pisut enne seda, kui Kolõma suubub Ida-Siberi merre. Suure Anjui allikas asub merepinnast 560 m kõrgusel, aga suue kõigest 0,2 m kõrgusel.
Suur Anjui on 693 km pikk ja tema valgla on 57 300 km². Keskjooksul on jõgi 80–100 m lai ja kuni 1,5 m sügav, alamjooksul 500–700 m lai ja kuni 4 m sügav. Voolukiirus on keskjooksul 4 m/s ja alamjooksul 1 m/s. Suudmest 67 km kaugusel olevas Konstantinovo külas on jõe aastane keskmine vooluhulk 267 m³/s, aga suurvee ajal on keskmine suurim vooluhulk 1237 m³/s. Kõige väiksema vooluhulgaga kuu on aprill (keskmiselt 2,2 m³/s). Alamjooksul on Suur Anjui laevatatav. Jõgi jäätub oktoobri alguses ja vabaneb jääkattest juuni alguses.
1650 avastasid Mihhail Staduhhin ja Semjon Motora võimaluse liikuda mööda Suurt Anjuid Anadõri jõe, õigupoolest kõige tõenäolisemalt Anadõri lisajõe Jabloni ülemjooksule. See sai peamiseks liikumisteeks Kolõmalt Vaiksele ookeanile.
Suurel Anjuil püütakse kala.
Koke (jalgpallur)

Jorge Resurrección Merodio (tuntud Koke nime all; sündinud 8. jaanuaril 1992 Madridis) on Hispaania jalgpallur, poolkaitsja.
Alates 2009. aastast mängib ta klubis Madridi Atlético. Hispaania koondisse kuulub Koke alates 2013. aastast.

Koondisekarjäär

2011. aastal kuulus ta Hispaania noortekoondisse alla 20-aastaste maailmameistrivõistlustel, kus Hispaania jõudis veerandfinaali.
2012. aasta suveolümpiamängude jalgpalliturniiril kuulus ta Hispaania meeskonda. Ta tegi kaasa kõik kolm alagrupimängu.
2013. aastal võitis ta Hispaania alla 21-aastaste koondisega Euroopa meistrivõistlused ning valiti lisaks turniiri sümboolsesse koosseisu.
Debüüdi Hispaania rahvuskoondises tegi Koke 14. augustil 2013 sõprusmängus Ecuadori vastu.
Ta on kuulunud Hispaania koondisse 2014. ja 2018. aasta maailmameistrivõistlustel ning 2016. aasta Euroopa meistrivõistlustel.
Tartu Sõjaväeringkond

Tartu Sõjaväeringkond (kuni 31. märtsini 1937 Tartu Kaitseringkond) asus Tartumaal. 
Ringkonna esimene ülem oli kolonel Villem-Kustav Marder.
Teater

Näitemäng rahvusliku ärkamise ajal

Lydia Koidula "Saaremaa onupojaga" 1870. aastal Vanemuise seltsis alguse saanud eesti teater oli esmalt veel vähenõudlikuma maitsega kui baltisaksa teater, piirdudes külakomöödiate ja romantiliste melodraamadega, ehkki mõlemad vahendasid piiratult ja varjatult ka ühiskondlikke hoiakuid. Tõeliselt üllatav on aga kiirus, millega linnade eestlastest alamrahvas ja talupojad selle neile seni võõra kunstiliigi nüüd omaks võtsid. 1880. aastail kattis maad – linnu ja külasid – juba üle saja mängupaiga. 
Nagu laulu- ja pasunakoorid olid näiteringidki peaasjalikult rahvusliku liikumise vormiks ja uuetüübilise seltskondliku suhtlemise kooliks, mis aga sugugi ei välistanud ka puhast mängulusti. Kogu selle asjaarmastajaliku arengujärgu vältel oli juhtiv teater Tartu Vanemuine, mis August Wiera käe all kujunes juba poolkutseliseks teatriks. Kunstiliselt asetus selle kõrgaeg 1880. aastatesse, kui katsetati ka maailmaklassikaga. Hiljem jäi Wiera oma jantide ja laulumängudega kiiresti esile tõusva harituma kihi nõudmistest eemale.
Vana-Hiina

Paleoliitikum

Leiukohad Hiina paleoliitikumist
Xiaochangliangi leiukohast leitud Homo erectus’e valmistatud kivist tööriistade vanuseks on hinnatud 1,36 miljonit aastat.  Xihoudu leiukohas on leitud vanimad tõendid tule kasutuse kohta 1,27 miljonit aastat tagasi.  Enim omal ajal tuntuks saanud Homo erectuse leiuks on 1923–1927 leitud Pekingi inimene.
Nüüdisinimese homo sapiensi toodud tulekasutusega seotud kultuur võis levida Hiinas 72–44 tt. Selle jälgi on leitud Altaist Kara Bomist (72 tt). Hiina aladelt on selle varajasemad jälgi leitud Sise Mongooliast (40,7 tt). Põhja-Hiinas Shuidonggonini leiupaiga paleliitilise kultuuri vältuseks oli 29,5–23,8 tt.  
Umbes 22 tt on jälgi Xiachuanini kultuurist Shanxi provintsis (mikroliidid). Kolm Liyuzui koopast Liuzhoust, Guangxi provintsist, leitud potikildu on dateeritud 18,5 ja 21 tt.

Neoliitikum

Leiukohad Hiina neoliitikumist

Mütoloogiline ajastu (u 3500 – u 2000 eKr)

Mütoloogilisel Xia dünastia eelsel perioodil olevat Hiinat valitsenud kolm monarhi ja viis keisrit . Nendega, enam mütoloogiliste valitsejate ja kultuuriloojatega, seotud ajavahemikuks oli umbes 3500 eKr kuni 2000 eKr . Esimesele neist, Fu Xile, omistatakse ka hiina hieroglüüfkirja ja guade loomine.
Tärklis

Mõisted

Ainsuslik mõiste "tärklis" ei tähenda mingit kindlat keemilist ühendit, vaid tähistab üldmõistet. Seega oleks korrektne nimetus "tärklised", viimane pole aga pika ainsusetraditsiooni tõttu kasutusel.

Taimedes

Tärklis on taimede glükoosivaru. Ta koosneb kahest glükoosi polümeerist: amüloosist ja amülopektiinist (enamasti on nende suhe 20:80 või 30:70). 
Looduslikult leidub teda väga paljudes taimedes. Taimedes jaotub tärklis ebaühtlaselt. Taimed tarbivad tärklist erinevatel arenguetappidel ja seetõttu varieerub tema sisaldus taimes nii liigiti kui ka indiviiditi suuresti nii juurtes, lehtedes, vartes, risoomides, mugulates, õites, viljades ja seemnetes.

Keemilised omadused

Looduslik tärklis talub halvasti nii termilist kui ka mehaanilist töötlust.
Tärklise põhiomaduseks on hüdrolüüs (reageerib veega), mille kiirendamiseks kasutatakse katalüsaatorina väävelhapet.
Tärklis hüdrolüüsub ka inimorganismis ensüümide (fermentide) toimel.
Tärklis on puhtal kujul vees lahustumatu, lõhnatu ja maitsetu valge pulber.
Tööstusliku töötluse tulemusel muutuvad tärklise lahustuvus, veesiduvus, plastilisus, venivus, geelistusvõime jpt omadused.
Valgustusfilosoofia

Uus mõtlemine Inglismaal (empirism)

Thomas Hobbes (1588–1679): Sünnilt on kõik inimesed võrdsed; ühiskondlik leping andis võimu valitsejale – kuningale. Kuna võim on vajalik rahu ja julgeoleku kindlustamiseks, peab see olema võimalikult tugev (absolutism). Materialist.
John Locke (1632–1704): Riigi ja valitsuse ülesanne on eraomandi, isikuvabaduse ja julgeoleku kaitse. Kõrgeim võim peab kuuluma parlamendile. Vabadus tähendab ka täielikku usuvabadust.

Uus mõtlemine Prantsusmaal

René Descartes (1596–1650). Ratsionalismi rajaja.
François Marie Arouet (1694–1778), varjunimi Voltaire. Voltaire'i filosoofilises tegevuses on esiplaanil absolutistliku roomakatoliku kiriku, usulise sallimatuse ja fanatismi kritiseerimine. Valgustus tähendab vaimuvabadust ja võitlust kiriku preestrite vastu, kes püüavad takistada uue maailmapildi levimist. Sallivus on sõnavabaduse eeldus. 
Charles Louis de Montesquieu (1689–1755).
Jean Jacques Rousseau (1712–1778).
Denis Diderot ja entsüklopedistid olid vaenulikud kiriku suhtes.

Uus mõtlemine Saksamaal

Saksa valgustusfilosoofid polnud kiriku suhtes vaenulikud, sest saksa valgustusliikumine lähtus osaliselt luterlikust kirikust, pietismist.
Gottfried Wilhelm Leibniz (1646–1716). Ratsionalism.
Johann Gottfried von Herder (1744–1803).
Immanuel Kant (1724–1804). Teadus on võti kogemusmaailma mõistmiseks. Kõlblus on alus religioonile ja mida ei saa mõistuse ega teaduse väidetega tõestada.
Vanamõisa mõis (Ridala)

Vanamõisa mõis (saksa keeles Wannamois) oli poolmõis Läänemaal Ridala kihelkonnas.
Sandra Brown

Sandra Brown (sündinud 12. märtsil 1948) on USA kirjanik, kes on tuntud oma romantiliste romaanide ja trilleritega.

Elulugu

Sandra Brown sündis USA-s Texase osariigis Waco linnas ja elas seal esimesed viis aastat.
Ta on õppinud Texase Kristlikus Ülikoolis, Oklahoma Riiklikus Ülikoolis ja Arlingtoni ülikoolis.
1968. aastal abiellus ta Michael Browniga.
Ta on lühikest aega töötanud näitlejana, parfümeeriapoe juhatajana ja telereklaamides modellina.
Tema esimesed lühijutud ilmusid 1981. aastal. Peagi sõlmis algaja romaanikirjutaja esimesed lepingud kirjastusega oma käsikirjade avaldamiseks, võttes kohustuse kirjutada erinevate pseudonüümide all kuus raamatut aastas.
Alates 1987. aastast kirjutab Brown romantilisi romaane ehk naistekaid. Suurem edu saabus 1990. aastal, mil tema raamat "Nagu kaks tilka vett" jõudis ajalehe New York Times bestsellerite nimekirja. Sellest ajast on kõik tema romaanid saanud bestselleriks.
1992. aastal sai Brown Ameerika Edukate Naiste Liidu preemia ning tema romaani "Prantsuse siid" põhjal valmis telefilm.
Sellele järgnenud aastatel on ta saanud hulgaliselt autasusid ja nominatsioone. 1998. aastal anti talle ameerika romantiliste autorite gildi preemia "Ustavuse eest žanrile".
Browni sulest on ilmunud üle kuuekümne raamatu, millest rohkem kui nelikümmend on olnud New York Timesi bestsellerid. Tema romaane on avaldatud kolmekümnes keeles ja neid on trükitud paljudes riikides kokku üle 70 miljoni eksemplari. Brown on Eesti raamatukogude üks populaarsemaid autoreid.
Brown elab koos abikaasaga vaheldumisi Texases ja Lõuna-Carolinas.
Oprah Winfrey

Oprah Winfrey (sündinud 29. jaanuaril 1954 Kosciuskos Mississippi osariigis) on Ameerika Ühendriikide telesaatejuht.
Tema äärmiselt populaarne vestlussaade The Oprah Winfrey Show oli eetris aastatel 1986–2011.
Oprah Winfreyst sai maailma esimene mustanahaline naissoost miljardär. Tema varanduse suuruseks hinnati veebruaris 2008 2,5 miljardit dollarit. Ta on ka filantroop: 2007. aastal annetas ta üle 50 miljoni dollari heategevusorganisatsioonidele.
2008. aastal avaldas ta Ameerika Ühendriikide presidendivalimiste eelvalimistel toetust Barack Obamale. Tema toetus aitas Obamal edestada Hillary Clintonit.
Ehmja Kuradimägi

Ehmja Kuradmägi on ringvall-linnus, mis asub Lääne maakonnas Lääne-Nigula vallas, Ehmja endisest külatuumikust 600 m, Martna-Ridala maanteest 700 m põhja pool.

Kirjeldus

Ringvall-linnuse tüüpi linnusekoht paikneb põllul kõrgemas kohas, 80 cm maapinnast. Ovaalse kujuga õueala läbimõõt on põhja-lõuna suunas 41 m, ida-lääne suunas 32 m. Aja jooksul on põllutöödega kive juurde veetud ning seetõttu ei ole vallide esialgne paiknemine selge. Linnuse ase on halvasti säilinud. 1982. aastal läbi viidud arheoloogiliste kaevamiste käigus leiti mõned savinõukillud. Nende leidude järgi on linnuse kasutusaeg dateeritud I aastatuhandest kuni II aastatuhande algusesse.
Proportsionaalsuse põhimõte

Proportsionaalsuse test

Euroopa Liidu õiguses välja kujunenud kohtupraktika põhjal võib öelda, et proportsionaalsuse põhimõte koosneb kolmest elemendist: esiteks, meede peab olema sobiv eesmärgi saavutamiseks; teiseks, meede peab olema vajalik mitme samaväärse meetme seast tuleb valida meede, mis on isikutele kõige vähem koormav; kolmandaks, meede ei tohiks olla soovitud eesmärgiga võrreldes ebaproportsionaalselt koormav.

Eesti Riigikohus on meetme põhiseaduspärasuse kontrolliskeemi kohta öelnud järgmist:
„Proportsionaalsuse  põhimõttele vastavust kontrollib kohus järjestikku  kolmel  astmel −  kõigepealt  abinõu  sobivust,  siis  vajalikkust ja  vajadusel ka  proportsionaalsust kitsamas tähenduses  ehk mõõdukust.“

Proportsionaalsuse kriteerium: sobivus

Sobiv on   abinõu,   mis   soodustab   eesmärgi   saavutamist. Vaieldamatult ebaproportsionaalne on  sobivuse  mõttes   abinõu,  mis  ühelgi  juhul ei  soodusta eesmärgi saavutamist. Sobivuse nõude sisuks on kaitsta  isikut avaliku  võimu tarbetu sekkumise eest.
Abinõu on sobiv siis, kui aitab eesmärgi saavutamisele kaasa. Seetõttu  tuleb,  hinnates  abinõu  sobivust  eesmärgi  saavutamiseks,  küsida,  kas abinõu aitab kaasa  eesmärgi saavutamisele  või ei sobi selleks üldse.

Proportsionaalsuse kriteerium: vajalikkus

Abinõu on  vajalik,  kui eesmärki ei  ole  võimalik  saavutada  mõne  teise,  kuid isikut   vähem   koormava   abinõuga, mis on   vähemalt   sama   efektiivne   kui esimene.  
Kokkuvõttes kontrollitakse vajalikkust kitsamas tähenduses Pareto-optimaalsuse põhimõtte järgi: abinõu on mittevajalik vaid siis, kui on olemas üks teine abinõu, mille rakendamisel läheb vähemalt ühel asjaosalisel (abinõu adressaadil) paremini, kuid mitte kellelgi halvemini.

Proportsionaalsuse  kriteerium: mõõdukus

Abinõu on mõõdukas siis, kui sellega taotletav eesmärk kaalub üles põhiõiguse riive.
„Abinõu  mõõdukuse  üle  otsustamiseks  tuleb kaaluda  ühelt  poolt  põhiõigusse  sekkumise ulatust ja  intensiivsust  ning  teiselt  poolt  piirangu  eesmärgi tähtsust. Mida  intensiivsem on põhiõiguse riive, seda kaalukamad peavad olema seda õigustavad põhjused."
Audraini maakond

Ajalugu

Maakond moodustati 1831. aastal.
Diego Cavalieri

Diego Cavalieri (sündinud 1. detsembril 1982 São Paulos) on Brasiilia jalgpallur. Ta mängib väravavahina Brasiilia kõrgliiga klubis Botafogo.
Ta alustas karjääri kodumaal Palmeirases, mille esindusmeeskonnas tegi ta debüüdi 2002. aastal.
2008. aasta juulis sõlmis ta kolme aasta pikkuse lepingu Liverpooliga. Debüüdi klubi meeskonnas tegi ta 23. septembril 2008 liiga karika mängus Crewe Alexandra vastu. Meistrite Liigas tegi ta debüüdi sama aasta detsembris mängus PSV Eindhovenis. Kahel Liverpoolis veedetud hooaja jooksul ei õnnestunud tal aga Premier League'is kordagi platsile pääseda.
2010. aasta augustis liitus ta Itaalia kõrgliiga klubiga Cesena. Ta veetis klubis kokku viis kuud, kuid ei pääsenud kordagi Itaalia kõrgliigas koosseisu, kuna klubi peatreener Massimo Ficcadenti eelistas Cesena põhiväravavahina 41-aastast veterani Francesco Antoniolit. Küll mängis Cavalieri ühe mängu Itaalia karikavõistlustel.
2010. aasta detsembris naasis ta Brasiiliasse, liitudes riigi kõrgliiga klubiga Fluminense. Ta sai kohe esimesel hooajal meeskonna põhiväravavahiks. 2012. aastal võitis ta klubiga nii Rio de Janeiro osariigi meistrivõistlused kui ka Brasiilia meistritiitli. Samal aastal valiti ta Brasiilia kõrgliiga hooaja sümboolsesse koosseisu. Fluminenses mängis ta kokku seitse hooaega.
2018. aasta märtsis sõlmis ta lühiajalise lepingu Premier League'i klubiga Crystal Palace. Ühtegi mängu ta klubi meeskonnas kirja ei saanud.
2018. aasta detsembris sõlmis ta lepingu Botafogoga.
Debüüdi Brasiilia jalgpallikoondises tegi Cavalieri 21. novembril 2012 mängus Argentina vastu. Ta oli koondise varuväravavaht 2013. aasta FIFA konföderatsioonide karikaturniiril. Üheski mängus ta koosseisu ei pääsenud.
Ilmar Aamisepp

Ilmar Aamisepp (6. aprill 1927 Jõgeva – 13. august 1992 Tallinn) oli eesti põllumajandusteadlane ja sporditegelane.
1952. aastal lõpetas ta Eesti Põllumajanduse Akadeemia agronoomina, saades diplomi järjekorranumbriga 1. 1973. aastal kaitses ta teaduste kandidaadi väitekirja kartulikasvatuse teemal.
Pärast EPA lõpetamist töötas Aamisepp õpetajana Olustvere tehnikumis, agronoomina Väike-Maarjas ja mujal. 1959. aastast töötas ta põllumajandusministeeriumis, suurema osa ajast ministri asetäitjana. 1984–1992 oli ta EMMTUI direktor.

Isiklikku

Tema isa oli sordiaretaja Julius Aamisepp, tema vend oli Ants Aamisepp ja õde Valve Jaagus.
Transiitteenus

Transiittollimaks

Transiittollimaks on maksuliik, mida kogutakse antud riigist läbiveetavatelt kaupadelt eesmärgiga tuua raha riigikassasse ja katta kaupade läbiveoga seonduvad infrastruktuurikulud. Paljud väikesed riigid või regioonid elatuvadki transiittollimaksudest, kuna asuvad strateegiliselt tähtsates transiitsõlmedes.

Seos Eestiga

Transpordi- ja logistikasektor annab olulise panuse ekspordituludesse ja väliskaubandusbilansi stabiliseerimisse.

Olulisus Eestile

Sektor on Eestile oluline mitte ainult infrastruktuurse, vaid ka välismajandusliku rolli tõttu. Suurel määral puudutab see raudteed ja meretransporti kombineerivat transiitvedude teenindamist: väetised ja muud keemiakaubad, naftatooted, kivisüsi jt. Üle 10% Eesti SKT-st moodustabki transpordi- ja logistikasektor (mis on rohkem kui enamikus teistes riikides) ning veidi üle 7% tööhõivest. Sektori püsiva kasvu on taganud nafta ja naftatoodete rahvusvaheliste transiitvedude teenindamine, lisaks sisemaised veod.
Eestisse saabuv ning siit saadetud transiitkaupade vedu toimub valdavalt veoahelas (laev-rong või rong-laev). Eesti esindab klassikalist Balti transiidi mudelit, mis põhineb Venemaalt nafta ja naftasaaduste vedamisel Läänemere sadamatesse ja seal laevadele laadimisel. Eestis ja Lätis on ahela esimene lüli raudtee, Leedus asendab raudteed torutransport. Sarnaselt Eesti ja Lätiga on Soome transiidimudelis Venemaalt tuleva kauba käitlemise esimene ning peamine lüli raudtee. Ka põhja-lõunasuunalise transiitkaubanduse arendamisel on tehtud viimastel aastatel edasiminekuid, seda just konteinerite veo osas.

Domineerivad transiitkaubad Eestis

Mere- ja raudteevedusid kombineerivate ettevõtete klaster, mis on peamiselt transiitvedusid teenindav, on suures sõltuvuses nii kauba omanikest kui veotingimustest Venemaal. Kuna seni on valdavalt ülekaalus olnud trandsiidi teenindamisel masskaubad, eelkõige vedelkütused, millele on viimasel ajal lisandunud suurel hulgal ka kivisüsi.

Tulevikuvaated

Venemaa on asunud aktiivselt soosima väljaveosadamaid. See tõi 2006. aastal kaasa Eesti põhilise transiiti teenindava ettevõtte AS Tallinna Sadama veomahu esmakordse languse. Eesti (kui rahvusvahelise transpordikanal) edasine konkurentsivõime sõltub seega võimelisusest minna naftatoodetelt, kui juhtivalt veoseliigilt, üle teistele transiitkaupade (sh konteinerkaupade) teenindamisele. Eestis tuleb suurendada idast läände liikuva transiidi kõrvalt ka läänest itta liikuvate kaupade teenindamist, arendades ühtlasi transiitkaupade töötlemisega seotud tööstust ja teenuseid.
Transiitsektor seisab olulise ümberstruktureerimise ees seoses naftavedude vähenemisega. Osaliselt ongi juba toimunud omandisuhete ümbermängimine vene kapitali kasuks.
Turunduskonkurentsis muutub järjest tähtsamaks teenuse kvaliteet: vedelkütuse transiidis väljendub see ladustamise olulisuse tõusus võrreldes transpordi kiirusega, samuti tähtsustab kauba täiendav töötlemine (nt kütuse segamine) terminalides.
Kaldakodu talu kalmistu

Kaldakodu talu kalmistu on kalmistu Vaivara kihelkonnas Virumaal, tänapäevase haldusjaotuse järgi Vodava külas Narva-Jõesuu linnas Ida-Viru maakonnas. 
Kalmistu rajati 1936. aastal Kaldakodu talu (tänapäeval Kodukalda talu) maadele. Omanik oli perekond Hek (Heek). Kalmistule maetud inimeste arv ei ole teada; võimalik, et siia ongi maetud ainult üks lahkunu.
Pierce Brosnan

Pierce Brendan Brosnan (sündinud 16. mail 1953) on iiri näitleja, filmiprodutsent ja keskkonnakaitsja.  Ta on üheaegselt Iirimaa ja Ameerika Ühendriikide kodakondne. Lahkus koolist 16-aastaselt ja alustas draamaõpinguid Londonis Drama Centre koolis. 
Tema läbimurderolliks sai krimisari Remington Steele (1982–1987). 1993. aastal kehastas ta filmis "Mrs. Doubtfire" Stuart Dunmeyer'it. 1997. a. osales ta filmis "Dante's Peak", kehastades vulkanoloogi. Aastatel 1995–2002 kehastas ta James Bondi filmides: "Agent 007: Kuldsilm" (1995), "Agent 007: Igavene homne" (1997), "Agent 007: Liiga kitsas maailm" (1999) ja "Agent 007: Surra veel üks päev" (2002).
Aastatel 1977–1991 oli ta abielus Cassandra Harrisega, kuni naise surmani. Aastast 2001 on ta abielus Keely Shaye Smithiga. Brosnanil on 5 last.